Document ID: 32014D0891

KOMISSION TÄYTÄNTÖÖNPANOPÄÄTÖS,
annettu 8 päivänä joulukuuta 2014,
kolmansien maiden neuvoston direktiivin 96/23/EY 29 artiklan mukaisesti toimittamien suunnitelmien hyväksymisestä annetun päätöksen 2011/163/EU muuttamisesta
(tiedoksiannettu numerolla C(2014) 9230)
(ETA:n kannalta merkityksellinen teksti)
(2014/891/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta 29 päivänä huhtikuuta 1996 annetun neuvoston direktiivin 96/23/EY (1) ja erityisesti sen 29 artiklan 1 kohdan neljännen alakohdan ja 29 artiklan 2 kohdan,
sekä katsoo seuraavaa:
(1)
Direktiivissä 96/23/EY vahvistetaan tarkastusmenettelyt, jotka koskevat sen liitteessä I tarkoitettuja aineita ja jäämäryhmiä. Mainitussa direktiivissä edellytetään, että kolmannet maat, joista jäsenvaltiot saavat tuoda mainitun direktiivin soveltamisalaan kuuluvia eläimiä ja eläinperäisiä tuotteita, toimittavat jäämiä koskevan valvontasuunnitelman, joka sisältää vaadittavat takeet. Suunnitelmaan olisi sisällyttävä vähintään mainitun direktiivin liitteessä I luetellut jäämäryhmät ja aineet.
(2)
Komission päätöksellä 2011/163/EU (2) hyväksytään direktiivin 96/23/EY 29 artiklassa säädetyt, mainitun päätöksen liitteessä lueteltujen tiettyjen kolmansien maiden toimittamat suunnitelmat, jotka koskevat kyseisessä luettelossa, jäljempänä ’luettelo’, mainittuja eläimiä ja eläinperäisiä tuotteita.
(3)
Meksiko on tällä hetkellä sisällytettynä luetteloon muun muassa hevoseläinten osalta. Komission yksiköiden Meksikossa tekemien viimeisimpien tarkastusten yhteydessä vahvistettiin vakavia puutteita Meksikon viranomaisten valmiuksissa suorittaa tarkastuksia luotettavasti ja erityisesti todistaa, että neuvoston direktiivissä 96/22/EY (3) kiellettyjä aineita ei esiinny.
(4)
Sen vuoksi luettelosta olisi poistettava hevoseläimiä koskeva merkintä Meksikon osalta.
(5)
Sen vuoksi päätöstä 2011/163/EU olisi muutettava.
(6)
Kaupalle aiheutuvien häiriöiden välttämiseksi olisi säädettävä siirtymäkaudesta, joka kattaa sellaiset kyseeseen tulevat lähetykset Meksikosta, jotka on lähetetty unioniin ennen tämän päätöksen ensimmäistä soveltamispäivää.
(7)
Tässä päätöksessä säädettyjä toimenpiteitä tarkastellaan uudelleen pysyvässä kasvi-, eläin-, elintarvike- ja rehukomiteassa Meksikon viranomaisten antamien takeiden kannalta.
(8)
Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Korvataan päätöksen 2011/163/EU liite tämän päätöksen liitteellä.
2 artikla
Jäsenvaltioiden on 1 päivään maaliskuuta 2015 jatkuvan siirtymäkauden ajan otettava vastaan Meksikosta tulevia ihmisravinnoksi tarkoitetun hevoseläinten lihan ja lihatuotteiden lähetyksiä, jos tuoja voi osoittaa, että kyseiset tuotteet oli sertifioitu ja lähetetty unioniin ennen 15 päivää tammikuuta 2015.
3 artikla
Tämä päätös on osoitettu kaikille jäsenvaltioille.
Tehty Brysselissä 8 päivänä joulukuuta 2014.

Labels: 3
18
6
20